Maktabgacha ta'lim vazirligi huzurida ixtisoslashtirilgan institut va injiniring kompaniyasi tashkil etildi

Vazirlar Mahkamasining “Maktabgacha ta'lim vazirligi huzuridagi Ixtisoslashtirilgan loyiha-izlanish instituti va Infratuzilmani rivojlantirish injiniring kompaniyasi faoliyatini tashkil etish chora-tadbirlari to‘g‘risida”gi qarori qabul qilindi.
Hujjatga muvofiq, O‘zbekiston Respublikasi Maktabgacha ta'lim vazirligi huzurida davlat unitar korxonasi shaklida Ixtisoslashtirilgan loyiha-izlanish instituti tashkil etildi. U maktabgacha ta'lim tizimi buyurtmachilari bilan tuzilgan shartnomalarga muvofiq invistitsiya loyihalari bo‘yicha, shu jumladan, davlat-xususiy sheriklik loyihalari bo‘yicha loyihaoldi va loyiha hujjatlarini ishlab chiqishda bosh loyiha tashkiloti etib belgilandi.
Shuningdek, Maktabgacha ta'lim vazirligi huzurida davlat unitar korxonasi shaklida Infratuzilmani rivojlantirish injiniring kompaniyasi tashkil etildi. Unga maktabgacha ta'lim tizimi obektlarini qurish, kapital ta'mirlash, rekonstruksiya qilish va jihozlash bo‘yicha buyurtmachi funksiyalari yuklandi. Kompaniya xizmatlari bilan bog‘liq xarajatlarni davlat maktabgacha ta'lim muassasalarini qurish, kapital ta'mirlash va rekonstruksiya qilish qiymatiga kiritish belgilandi.